Weldoener help met pensioen-penarie   Ella van der Berg (regs) by haar dogter, Yolandie Stricker (links). (Foto: Verskaf) Ella van der Berg (66) het einde verlede maand weer haar volle staatspensioen ontvang nadat meer as R4 600 se belasting vir vyf maande verkeerdelik daarvan afgetrek is. Dít weens ŉ administratiewe fout wat by die pensioenfonds vir staatsamptenare (GEPF) ontstaan het en veroorsaak het dat haar staatspensioen oorbelas is, al het sy net een inkomste. ŉ Finasiële adviseur van Mpumalanga het egter van Van der Berg se penarie op Maroela Media gelees en besluit om haar gratis by te staan. Nou kan sy weer kos en ander basiese benodigdhede koop nadat sy net-net haar huurgeld en enkele ander rekeninge met die oorblywende R6 800 van haar maandelikse staatspensioen kon betaal. “Ek is werklik so dankbaar en baie bly dat dit uitgesorteer is,” het sy Dinsdag aan Maroela Media gesê. Frikkie Fouché, ŉ finansiële adviseur by die Middelburgse maatskappy MidFokus BlouSter, sê sy eie suster en nog iemand wat hy ken het dieselfde ding oorgekom, en dat hy besef het watter geweldige frustrasie dit is. Om dié rede het hy besluit om te help. Fouché het die nodige dokumentasie en vorms in Januarie by die GEPF ingedien om die probleem uit te klaar en teen einde Februarie het Van der Berg weer haar R11 500 van die staat ontvang. Sy moet nou ŉ belastingopgawe by die Suid-Afrikaanse Inkomstediens indien sodat sy ook die geld kan terugkry wat verkeerdelik deur die SAID ingevorder is. Dit is ongeveer R23 000. Dit sal egter na verwagting eers in Junie of Julie uitbetaal word. “Ek sal nou maar net moet uithou en aanhou,” het Van der Berg gesê. Maroela Media het vroeër berig dat talle probleme met staatspensioenarisse se pensioen ingesluip het toe ŉ nuwe ooreenkoms tussen die SAID en die administrateur van die GEPF in werking getree het. Dié ooreenkoms behels dat pensioenarisse wat ŉ tweede inkomste verdien, bykomend belas word. Dit het tot verskeie foutiewe aftrekkings gelei en ŉ groot hap uit pensioenarisse, onder wie Van der Berg, se maandelikse inkomste gevat. Hoewel baie van die foute reggestel is, sukkel sommige mense maande later steeds om die probleem met die GEPF uit te sorteer.